**Úrad verejného zdravotníctva**

**Slovenskej republiky**

**Trnavská cesta 52**

**P.O.BOX 45**

**826 45 Bratislava**

Bratislava, 10. december 2020

**Mali ste pozitívny výsledok testu? Pomôžte spomaliť šírenie ochorenia COVID-19**

1. **Váš výsledok uvidia epidemiológovia.**

Pozitívny výsledok testu sa zaznamenáva do systému, kde ho uvidia epidemiológovia z vášho regiónu a oslovia Vás. Sú poverení viesť epidemiologické vyšetrovanie a dohľadávanie Vašich kontaktov.

1. **Spíšte si zoznam stretnutí a osôb v kontakte za uplynulé dva týždne.**

Epidemiológom poviete, s kým ste sa stretli, kedy a kde ste s nimi boli, ako dlho, aký druh kontaktu to bol, či úzky alebo bežný. Ľudí, ktorí sa mohli nakaziť, odborníci kontaktujú a nariadia im izoláciu.

Inkubačný čas je 14 dní, no kontakty sa dohľadávajú z dvoch až troch dní pred začatím klinických príznakov, lebo odvtedy infikovaný vylučuje vírus.

1. **Čas je pri dohľadávaní kontaktov kľúčový.**

Čím skôr sa ľudia vo Vašom okolí dozvedia, že boli v kontakte s pozitívne testovanou osobou, tým rýchlejšie vedia zareagovať – začať izoláciu, prihlásiť sa na testovanie a dôsledne sa vyhýbať situáciám, ktoré zvyšujú riziko šírenia nákazy ďalších ľudí.

1. **Spomaľte šírenie nákazy, upozornite blízke okolie.**

Vy viete najlepšie, s kým ste boli v kontakte. Ak aspoň úzke kontakty obratom upozorníte na pozitívny výsledok Vášho testu, značne tým pomáhate znižovať riziko, že sa od nich nakazia ďalší.

Za úzky kontakt môžete považovať:

* osoby, s ktorými ste strávili dlhší čas v jednej domácnosti, na pracovisku, v zasadačke a podobne,
* osobu, s ktorou ste boli tvárou v tvár (na vzdialenosť menšiu než meter), v blízkosti ktorej ste kašlali a kýchali, alebo s ktorou ste mali fyzický kontakt kože na kožu,
* osoby, s ktorými ste strávili viac než 15 minút vo vzdialenosti do dvoch metrov,
* osoby, ktoré s vami cestovali v aute, alebo sedeli vo vzdialenosti do dvoch sedadiel v inom dopravnom prostriedku.

1. **Osoba v kontakte s pozitívnym na COVID-19 sa môže sama prihlásiť na testovanie.**

Je v poriadku, ak Váš úzky kontakt počká v izolácii, kým ho kontaktujú odborníci a prihlásia na testovanie. K testovaniu však kontakty môžu pristúpiť aj aktívne:

* navštíviť vhodné odberové miesta určené na bezplatné antigénové testovanie (za prísneho dodržiavania zásady ROR). Zoznam nájdete tu: <https://www.health.gov.sk/?AG-MOM-komplet>).
* požiadať o PCR testovanie na stránke <https://korona.gov.sk/poziadat-o-vysetrenie-na-covid-19>. Pri vypĺňaní formuláru je potrebné uviesť, že boli v kontakte s pozitívne testovanou osobou.

1. **Pozitívny výsledok testu oznámte všeobecnému lekárovi.**

Aj keď máte bezpríznakový priebeh infekcie a nepotrebujete vystaviť PN, informujte o pozitívnom výsledku testu aj svojho lekára. Oplatí sa to nielen pre prípad možných zdravotných komplikácií, ktoré súvisia s infekciou, ale aj z praktických dôvodov, napríklad ak by ste potrebovali vystaviť potvrdenie o prekonaní ochorenia COVID-19.

**PhDr. MUDr. RNDr. Ján Mikas, PhD., MPH  
hlavný hygienik Slovenskej republiky**